- Matta
- <
- 27
- >

27
No Iisaa naɓiraa to Pilaatu
1 Beetee law, hooreeɓe yottinooɓe sadaka ɓee e mawɓe leɲol ɓee fuu njooddii faa ƴeewa no mbarda Iisaa. 2 Ɓe kaɓɓi mo, ɓe naɓi mo to Pilaatu goforneer oo.
No Yahuuda maayiri
3 Nde Yahuuda jammbiiɗo Iisaa oo yii no o sariraa o bareteeɗo nii, mimsiti, wartiri buuɗi capantati cardi ɗii to hooreeɓe yottinooɓe sadaka e mawɓe leɲol ɓee, 4 wii ɗum'en:
—Mi luuttii ko njammbii-mi mo wiyaali waɗaali oo koo!
Nii ɓe njaabii mo, ɓe mbii:
—Ko hilli min? Aan anndi!
5 Yahuuda tippii kaalisi oo ley Suudu Dewal Mawndu nduu. Caggal ɗum, o ɓami ɓoggol, o wartoyii. 6 Hooreeɓe yottinooɓe sadaka ɓee ɓami kaalisi oo, mbii:
—E sariya meeɗen daganaaki en wattude oo kaalisi e keesu oo, sabi ɗum diyo.
7 Caggal ɓe ndawridii, ɓe ɓami kaalisi oo, ɓe coodi ɗum ngesa e junngo mahoowo looɗe faa waɗee jenaale joolaa'en. 8 Ɗum waɗi so ngaan ngesa ana wiyee faa jooni «Ngesa Ƴiiƴam». 9 Nden haala ka Laamɗo yottinirnoo annabi Yeremiya kaa tabiti nde oon wii:
«Ɓe ɓamii buuɗi capantati cardi,
coggu mo yimɓe Israa'iila njatorii yonki makko,
10 ɓe coodi ɗum ngesa mahoowo looɗe,
hono no Joomiraaɗo yamirnoo kam nii.»*Jakariyaa 11.12-13, Yeremiya 19.1-13; 32.6-15
No Pilaatu lamndorii Iisaa
11 Iisaa darii yeeso goforneer oo, oon lamndii mo, wii:
—Aan woni kaananke Yahuudiyankooɓe oo naa?
O jaabii, o wii:
—No mbii-ɗaa nii.
12 Kaa nde hooreeɓe yottinooɓe sadaka ɓee e mawɓe leɲol ɓee kappi mo ndee, o jaabaaki fay huunde. 13 Ɗum waɗi so Pilaatu wii mo:
—A nanaali ko ɓe ceettante koo fuu naa?
14 Kaa o jaabaaki hen fay karrol. Ɗum haaynii goforneer oo sanne.
No Iisaa sariraa yo bareteeɗo
15 Iidi Paska fuu, goforneer oo ana hokkannoo yimɓe ɓee suɓaade e kasunkooɓe ɓee mo njiɗi yoppitaneede. 16 E oon wakkati, ana woodunoo kasunke jom innde biyeteeɗo Iisaa Barabas. 17 E ley no jamaa oo mooɓtorii nii, Pilaatu lamndii ɓe, wii:
—Homo njiɗ-ɗon mi yoppitana on: Iisaa Barabas naa, naa Iisaa biyeteeɗo Almasiihu oo?
18 Sabi Pilaatu ana anndunoo haasidaaku waɗi so ɓe ndokkitiri Iisaa. 19 Kasen, nde o jooɗii to sarirde too ndee, jom suudu makko neli e makko, wii:
—Sel e oo gorko pooccitiiɗo, sabi jemma hanken koyɗi makko tampinii kam sanne.
20 Hooreeɓe yottinooɓe sadaka ɓee e mawɓe leɲol ɓee ndunƴi jamaa oo ɲaagoo Pilaatu yoppitana ɓe Barabas, wara Iisaa. 21 Goforneer oo lamnditii ɓe:
—Homo e ɗiɗon ɓee njiɗ-ɗon mi yoppitana on?
Ɓe njaabii, ɓe mbii:
—Barabas!
22 Pilaatu lamndii ɓe, wii:
—Ndennoo, hono ngaɗan-mi Iisaa biyeteeɗo Almasiihu oo?
Ɓe fuu ɓe njaabii, ɓe mbii:
—Tontu mo e leggal bardugal!
23 O lamndii ɓe, o wii:
—Koɗum o waɗi ko boni?
Ɓe ɓeydii dukude semmbe, eɓe mbiya:
—Tontu mo e leggal bardugal!
24 Nden Pilaatu yii walaa ko waawi hen, tawi duko ngoo duu ana ɓeydii sanne, o ɓami ndiyam, o looti juuɗe makko yeeso yimɓe ɓee, o wii ɓe:
—Mi woytirtaake yonki oo gorko. Ɗum yo kunkoo mon.
25 Ɓe fuu ɓe njaabii, ɓe mbii:
—Yonki makko ana jonngii dow amen, minen e ɓiɓɓe amen!
26 E oon wakkati, Pilaatu yoppitani ɓe Barabas, yamiri Iisaa fiyee dorri, caggal ɗum, o hokkitiri ɗum tontoyee e leggal bardugal.
No sordaasi'en njaayriri Iisaa
27 Sordaasi'en goforneer ɓee naɓi Iisaa ley galle to huɓeere ndee woni too, fedde sordaasi'en ɓee fuu pilii mo. 28 Ɓe ɓoorti mo kaddule makko, ɓe ɓoorni mo burmusuure woɗeere.†Wakkati Iisaa, burmusuure woɗeere yo saaya ka kaananke ɓoornotoo. 29 Caggal ɗum, ɓe caɲi tenngaade gi'e, ɓe kippi e hoore makko. Ɓe ngaɗi kasen kalacal e junngo makko ɲaamo, ɓe ndiccii yeeso makko, hedde eɓe njaayra mo eɓe mbiya:
—Saɗi, kaananke Yahuudiyankooɓe!
30 Ɓe tutti e makko, ɓe ɓami kalacal ngal eɓe piya e hoore makko. 31 Nde ɓe tilii jaayrude mo ndee, ɓe itti burmusuure ndee, ɓe ɓoorni mo kaddule makko. Caggal ɗum, ɓe naɓi mo faa ɓe tontoya mo e leggal bardugal.
No Iisaa tontiraa dow leggal bardugal
32 Nde ɓe njaltata ngeenndi ndii ndee, ɓe kawriti e gorko Sireenanke biyeteeɗo Simon. Sordaasi'en ɓee ndoolɗini mo o wakkoo leggal bardugal Iisaa ngal. 33 Ɓe njottii nokku biyeteeɗo Golgata. (Maanaa Golgata woni nokku laalagal hoore.) 34 Ɓe ndokki Iisaa peguujam njillondiraaɗam e safaare haaɗunde faa o yara. Nde o meeɗi ɗum ndee, o salii yarde.
35 Nde ɓe tonti mo e leggal bardugal ndee, ɓe pecciri kaddule makko urwa. 36 Caggal ɗum, ɓe njooɗii ɗon eɓe kayba mo. 37 Ɓe mbinndi daliili ko tonti mo, ɓe takki ɗum ɗo tiimde hoore makko ɗoo. Ɗum ɗoo ɓe mbinndi: OO YO IISAA, KAANANKE YAHUUDIYANKOOƁE. 38 E oon wakkati, yanooɓe ɗiɗon tontidaa e makko, gooto ɲaamo makko, goɗɗo oo nano makko. 39 Yimɓe ƴaɓɓotooɓe ɗon ɓee ana njenna mo, ana njinka ko'e mum'en, 40 ana mbiya:
—Aan gurjinoowo Suudu Dewal Mawndu nduu so mahitoo ndu ley balɗe tati, biltu hoore maa. So a Ɓii Laamɗo, jippa leggal bardugal ngal!
41 Hono non, hooreeɓe yottinooɓe sadaka ɓee e dunkee'en Sariya ɓee e mawɓe leɲol ɓee fuu njaayriri mo ana mbiya:
42 —O biltii woɓɓe, kaa o ronkii biltude hoore makko. Kanko o kaananke Israa'iila. Jooni, o jippoo leggal bardugal ngal, faa ngoonɗinen mo. 43 O fawii fii makko e Laamɗo. Yo Laamɗo biltu mo jooni, so ana yiɗi mo. Sabi o wii o Ɓii Laamɗo.
44 Yanooɓe tontaaɓe sera makko ɓee duu ndarii ana mbonkoroo mo non.
Haala maayde Iisaa
45 Gila hakkunde naange, nimre waɗi e leydi ndii fuu faa wakkati yamnde tati kiikiiɗe. 46 Banngal yamnde tati kiikiiɗe, Iisaa wulli wullaango toowngo, wii:
—Eli, Eli, lama sabaktanii?
(Ɗum woni: «Laamɗo am, Laamɗo am! Koɗum waɗi so njoppu-ɗaa kam?») 47 Yoga e darinooɓe ton ɓee nde nanunoo ɗum ndee, mbii:
—Omo nii nodda annabi Iliyaasa!
48 Ɗon e ɗon, gooto dogi waddoyi liccere, suuwi ɗum e biineegiri, haɓɓi ɗum e sawru, feewtini hunduko makko yalla omo ɓuuccoo. 49 Kaa heddiiɓe ɓee mbii:
—Njoppee mo. Ƴeewen yalla Iliyaasa waran bilta mo.
50 Caggal ɗum, Iisaa wulli wullaango toowngo kasen, ɗali aduna.
51 Oon wakkati, heedoode faliinde ley Suudu Dewal Mawndu ndee seekii gila dow faa ley, laatii taƴe ɗiɗi. Leydi dimmbii, kaaƴe ceekii, 52 janaale udditii, seniiɓe heewɓe maaynooɓe nguurti. 53 Ɓe njalti e janaale ɗee. Caggal ko Iisaa wuurti koo, ɓe naati ngalluure seniinde ndee, yimɓe heewɓe njii ɓe.
54 Hooreejo sordaasi'en oo e dardinooɓe e mum faa kayba Iisaa ɓee njii no leydi ndii dimmborii nii e ko waɗi koo fuu, kuli sanne, mbii:
—So goonga nii, oo yo Ɓii Laamɗo!
55 Rewɓe heewɓe ana toowti, ana coynoo. Ɓeen yo jokkunooɓe e makko gila Galili faa ngollana mo. 56 Ana e ɓeen rewɓe: Mariyama mo Magdala e Mariyama inna Yaakuuba e Yuusufu, kaɲum e inna ɓiɓɓe Jebede.
No tew Iisaa waɗiraa e yanaande
57 Faa hiiri, gorko arsukunte jeyaaɗo Arimatiya wari. Omo wiyee Yuusufu, kanko duu o taalibbo Iisaa. 58 O yehi to Pilaatu, o ndaardi ɗum tew Iisaa. E oon wakkati, Pilaatu duŋanii mo o hokkee ɗum. 59 O ɓami tew oo, o fiili ɗum e kasanke keso, 60 o watti ɗum e yanaande heyre nde o yamirnoo o asanee e haayre. Caggal ɗum, o talliti haayre teddunde, o uddiri damal yanaande ndee, o witti. 61 Mariyama mo Magdala e Mariyama goɗɗo oo ana njooɗinoo ɗon, ana peewti e yanaande ndee.
No sordaasi'en kaybiri yanaande Iisaa
62 Janngo mum yo ɲalaande fowteteende. Hooreeɓe yottinooɓe sadaka e Farisa'en kawriti to Pilaatu, 63 mbii ɗum:
—Kaananke, min miccitike ƴoɲɲoowo yimɓe oo wiino nde wuuri ndee, wuurtan balɗe tati caggal maayde mum. 64 Ndennoo, tiinna yamir yanaande ndee doomee faa ɲalooma tataɓo oo yawta, pati taalibaaɓe makko ngara ngujjita tew makko mbiya yimɓe ɓee o immitiiɗo hakkunde maayɓe. Nden ngol ƴoɲɲugol cakitiingol ɓuran aranndeewol ngol bonde.
65 Pilaatu wii ɓe:
—Sordaasi'en haybooɓe annii. Njehee ndoomiroyee yanaande ndee no mbaawru-ɗon fuu!
66 E oon wakkati, ɓe njehi hiinnoyaade yanaande ndee: ɓe uddi nde faa gasi, ɓe meeli nde, ɓe ndarni ɗon sordaasi'en haybooɓe.

- Matta
- <
- 27
- >

*27:10 Jakariyaa 11.12-13, Yeremiya 19.1-13; 32.6-15

†27:28 Wakkati Iisaa, burmusuure woɗeere yo saaya ka kaananke ɓoornotoo.

© 2005 WBT